Rupang » Artikel » Hynriew tylli ki jingeh kiba mih na u Aadhaar number bad donkam mardor ia ki jingїada\nKyllalynkot 6, 2022 Artikel\nLa pynkylla sha ka khasi da U Bah Kyrsoibor Pyrtuh\nNaduh ka snem 2009 bad khamtam eh ha ki snem 2016 haduh 2018 ki la mih shibun ki jingiakren-їatai halor u Aadhaar nombor. Ki jingїatai ki long la u Aadhaar u long uba bha ne uba sniew bad kiba bun lehse ki pyrkhat ba u Aadhaar ne ka scheme Aadhaar kan pynsuk-pynaram ia ka jingim. Ňiuma, kane ka jingthoh kam dei shuh ban dang їatai nia hynrei ka dei ban pynpaw ia ki jingshisha kiba jia bad ki jingeh kiba mih ha ka por ba ki briew ki pynshisha їalade lyngba u Aadhaar nombor. Kine ki jingeh bad ki kynrum kynram kiba mih ki dei kiba la lumthup da ki riewshemphang kiba don ka jingtip bad ki dei ba la lap lyngba ka jingjurip kaba bniah. Kane ka jingthoh ka dei kaba la pynkylla sha ka khasi na ka jingthoh kaba kyrteng, “Six types of problems Aadhaar is causing and safeguards needed immediately, da u Jean Drez bad Rithika Khera.\nNaduh kaba sdang hi u Aadhaar nombor u la pyndik bad pynmih jingeh kaba la ktah ia ki million ngut ki nongshong shnong, khamtam eh ia ki duk ki suk kiba shaniah tylli ha ka jingїarap jong ka Sorkar. La їai pynsngew ia kane hynrei kiba don ha ka bor ki set kyllut ki skhor, ki ruh ki tip bha ba ki don ki jingeh, pynban kim kwah sngap ia ka jingud jong ki riewpaidbah bad ki kham pynleit jingmut pynban ia ki jingbatai jong ki tnat bad kynhun kum ka Dalberg, IDinsight bad Niti Aayog.\nNgin kdew hangne ia ki hynriew tylli ki jingeh ba u Aadhaar Nombor u pynmih bad ruh ia ki lad jingїada ba lah ban pyntreikam:\nKa jingpynbor palat ia ki briew- Ka Supreme Court ka Ri India ha ka jingbishar ka la rai da kaba shai ba ia U Aadhaar nombor dei ban pyndonkam tang na ka bynta ki jingїarap bad jingmyntoi ba ka Sorkar ka ai sha ki paidbah lyngba ka Pisa Sorkar lane ka Consolidated fund of India bad lah ruh ban pyndonkam da kiwei pat ki lad ba ki briew kin pynithuh їalade ba ki dei hok ban їoh lada jia ba ka jingpynithuh lyngba ka Aadhaar card bad Aadhaar nombor kim treikam. La pynlait noh ruh ia ki khynnah na kaba shondur Aadhaar. Phewse, ki bor bad tnat treikam bapher ki dawa bad pynlong kyndon ba ki khynnah ki dei ban don Aadhaar nombor lym kumta kim lah ban їoh ia ki hok kum ki jingbam sngi lane ban rung skul. Kiwei ki tnat treikam ki dawa Aadhaar nombor na kiba la san na ka bynta ki kam bapher bad ka paw tyngkrein bha ha ka por ba ai tika Covid19 ba ki bym don Aadhaar ne ki bym lah ban pynshisha їalade lyngba u Aadhaar nombor ki duh ia ka tika.\nKi Lad Jingїada: Ka Sorkar Pdeng ne Jylla ka dei ban burom bad bud pyrkhing ia ka rai jong ka Supreme Court kiba kynthup (1) ban pyrkhing ia ka jingpyndonkam ia u Aadhaar nombor tang na ka bynta ki jingdonkam kiba la batai ha ka rai (2) ba dei ban shah ia ki briew ban pynithuh їalade da kiwei pat ki kot ki sla lada jia ba ka jingpynshisha da u Aadhaar nombor kam treikam (3) dei ban pynlait shi syndon ia ki khynnah na kaba pynrung kyrteng bad shon dur Aadhaar.\nKa Jingpynduh pathar ia ki hok bad Jingkyntait noh ia ki briew na ka thup їoh jingїarap: Ki Sorkar Pdeng bad Sorkar Jylla ki ju pynmih hukum kynsan khlem ai por ia ki briew ba ki dei ban pynїasnoh mar mar ia u Aadhaar nombor bad ki job card ne ration card ne bank account, lym kumta kin duh ia ki jingїarap. Lada ki briew kim pat lap ba leh, ki tnat bad bor sorkar ki pynsangeh ia ki jingїarap ba ki briew ki dei hok ban їoh. Ym ju maham lypa ne pyntip haba ki briew ki shah pynsangeh ka pension ne ki duh ka bylla shispah sngi ne ki duh noh ia kiwei ki hok bad jingїarap. Kaba pynmong palat ka dei ba ka Sorkar ka kam ba ka la lah ban kynshew pisa na ka daw ka jingpyndonkam ia u Aadhaar nombor, phewse ka daw ka long ba namar ba ki briew ki shah kyntait bad shah pynduh ia ki hok kumta ka song jingїarap pisa jong ka Sorkar kam shym lut.\nKi Lad Jingїada: (1) Ym dei da lei lei ruh ban pynsangeh ia ki jingai jingїarap, khlem da ai por lymne pyntip lypa sha ki briew kiba lah ban shah weng na ka thup їoh jingїarap ryngkat bad ki daw kiba biang. (2) dei ban phah jingtip da ka jingthoh sha kito kiba lah ban shah weng na ka thup їoh jingїarap bad ai lad ia ki ban pynshai ne ban ud ban nam bad ai por ia ki ban phah jingkyrpad ne jingujor. (3) dei ban pynmih ia baroh ki kyrteng kiba shah weng bad halor kiei ki nongrim.\nKi Jingduna Ha Ki Rukom Thep Kyrteng Aadhaar, Ka Jingkyntiew Jingtip bad Ka Jingshem Pat Ia Ki Kyrteng Kiba La Jah: Ka jingpyndonkam bad jingdawa ban don ia u Aadhaar nombor ka nang їar bad ki tnat treikam sorkar bad bym dei sorkar ki nang їai pynbor ia ki briew. Kumta ki mih ki jingeh ha kaba kyntiew jingtip thymmai bad ka ban shem ia ki kyrteng kiba jah. Ki briew, khamtam ki tymmen bad kiba duna ki dkhot met ki shah kyntait na ki jaka pynrung kyrteng Aadhaar bad kim tip kaei ba ki dei ban leh ban їoh ia u Aadhaar nombor. Nalor nangta ban pynbeit ia ki jingbakla kiba don ha ka Aadhaar card lane ban pynrung thymmai ia ki jingtip, kum ka jingkynriah jaka shong bad kiwei, ka long kaba sohsat ia ki briew kiba duk. Ban їoh biang ia u Aadhaar nombor ne card uba la jah ka long ka kam kaba jwat bad kiba bun kim lah ban їoh biang haduh mynta bad ki hap ban mareh na kawei ka jaka sha kawei pat, ka long ka kam kaba dik haduh katta katta bad ki briew ki duh bylla ne duh ja pynban.\nKi Jingїada: Ka tnat Unique Identification Authority of India ka dei ban buh ki jaka kiba thikna bad ba biang khnang ban pynsuk ia ki briew ban pynrung kyrteng, lane ban ai jingtip thymmai, ban ujor haba ki pynjah ia u Aadhaar nombor bad ban pynїoh biang. Kine ki jaka ki dei ban don ha man ki block bad dei ban pynїaid bha ia ki, kumjuh ruh ym dei ban shim pisa na ki briew haba ki donkam ia ki jingїarap. (1) ban buh ki jaka pynrung kyrteng kiba kyrpang na ka bynta ki briew kiba duna ki dkhot met, ki bym don shuh ki shympriah kti ne kiba la duh noh ka iris na ki khmat bad kiwei. (2) Ban pynbiang ki jaka ba ki briew ki lah ban ai jingtip kiba thymmai khlem da donkam ban ap ne їeng u lain uba jrong (3) Ban pynsuk ia ki briew ban їoh biang lada ki la pynjah ia u Aadhaar nombar ne card.\nKi Jingtip Ki Bym Biang: Ki jingtip kiba don ha ka Aadhaar card, kum ka kyrteng ne jaka shong ki lah ban long ki bym pat pynshisha, khamtam ka snem bad sngikha ki lah ban long kiba shu antad. Katkum ki kyndon pat hap ban pynshisha ia ka rta na ka bynta ka jingїarap bai bam tymmen ne ia ki khynnah skul, kumta lada ki jingtip ki long kiba bakla ka buh jingeh ia ki briew ban pynshisha їalade bad ban pynbeit khlem ki kot ki sla kiba biang.\nKi Jingїada: Ym dei ban pyndonkam ia ki Aadhaar card ban pynshisha ia ka rta bad dei ban pynsuk ia ka rukom ban pynbeit ia ki jingbakla ha ka Aadhaar card na ka bynta ki bym biang ki kot ki sla jingpynshisha.\nKi Kynrum Kynram ha ka Jingthep Ne Siew Pisa: Ka jingpynbor ban pynїasnoh ia u Aadhaar nombor bad ki Bank Account, ki kyndon kiba pyrkhing ha kaba їadei bad ka jingpynthymmai ia ki jingtip jong ki nongthep pisa lane KYC bad ka jingpyndonkam ia ka Aadhaar Payment Bridge System lane ka rukom siew pisa sha ki bank account jong ki briew kiba їoh jingїarap pisa na ka Sorkar ka la pynmih shibun bah ki kynrum ki kynram bad ki jingkulmar. Ngin kdew hangne tang saw jait ki jingeh bad jingkulmar, wei ka jingslem ban poi ka pisa, ar ka jingshah kyntait bad jingshah set ki song jingїarap pisa kaba kynthup ia ka bai bylla shi spah sngi, bai bam tymmen bad bai lut bai sep ha ka por ba kha khun. Ka tnat Niti Aayog ka їathuh shai ba 28% lane arphew phra na ka shi spah ka song jingїarap pisa, ka Pradhan Matri Vandana Yojana, ka leit sha ki bank account jong kiwei pat ki briew, ym sha kiba don kyrteng ha ka thup jong kiba dei hok ban їoh. Ka long kaba lyngngoh ba ka bor ba ha khlieh duh jong ki Bank, ka Reserve Bank of India (RBI) ka shah ban pyntreikam ia ka rukom thep bad siew pisa kaba kynrum kynram.\nKi Jingїada: (1) dei ban peit biang bad bniah halor ka Aadhaar Payment Bridge System bad dei ban shaniah ha ka kynhun jong ki riewstad ban pynїaid ia ka jingsiew ia ki song jingїarap pisa jong ka Sorkar bad kane ka kynhun ka dei ban long kaba laitluid na ka Sorkar bad lah ban shaniah ha ka Parliamentary Standing Committee on Communications and Information Technology. (2) Ka RBI bad National Payment Corporation of India ka dei ban khmih, tohkit bad buddien ia baroh ki jingeh bad ai ka kaiphot man la ka bnai sha ki paidbah. (3) Ha kajuh ka por ka Sorkar ka dei ban pynsangeh shi syndon ia ka rukom siew ia ka jingїarap pisa, lyngba u Aadhaar nombor lane Aadhaar based payment system bad dei ban thep beit ia ki pisa ha ki bank account jong ki briew. Bad dei ban pyndam noh ia ka Aadhaar based payment Bridge system.\nKa Long Kaba Suk Ban Thok Ne Sei Tuh Ia Ki Pisa Jong Ki Briew: Ka Aadhaar enabled Payment System (AePS) ka dei ka lad ba ki briew kiba la pynїasnoh u Aadhaar nombor bad ka bank account ki lah ban sei pisa na kano kano ka bynta jong ka Ri India da kaba shon ia ki shympriah kti ha ki kor kiba rit lane mini ATM ban pynshisha їalade. Hynrei la shem ba ki don shibun bah ki kam thok kam shukor ba ki nongtrei ne business correspondent kiba їarap ban sei pisa ia ki briew bad kiba їaid na kawei ka shnong sha kawei pat ki shim kabu bad leh ia ki kam thok bad sei pisa tuh da kaba phah shon ia ki shympriah kti jong ki briew khlem daw. Kiba bun kiba ngat ha kane ka shrip ki dei ki riewtymmen kiba duna ka jingnang jingtip. Nalor ki kam thok ia ki briew shimet ka rukom sei pisa lyngba u Aadhaar nombor ne AePS ka la plielad ruh ia kiwei pat ki kam thok kiba kham heh kumba ka la jia ha ka Jylla Jharkhand ba ka pisa bai bam ne scholarship jong ki khynnah pule ka la shu jah rngai. Ym don satia ka kyndon aiῆ ba dei ban їoh ia ka jingmynjur na ki briew shimet ha shuwa ban їarap pynsei pisa.Ki Jingїada: Ka National Payments Corporation of India ka dei ban buh mardor ia ki lad kiba khlaiῆ ban їada ia ki briew na ka jingshah shukor haba ki pyndonkam ia ka AePS ne ba ki sei pisa lyngba u Aadhaar nombor. Dei ban don ruh ki lad jingujor kiba biang lada jia ba ki briew ki shah shukor. Ia ki nongtrei ne business correspondent kiba їarap ia ki bank ban pynsei pisa ia ki briew dei ban pynpaw shai ha ka por ba sei pisa bad dei ban pynsangeh shuwa ia kito ki nongїarap kiba їaid na kawei ka jaka sha kawei pat. Ha kajuh ka por dei ban peit biang ia ki kyndon kiba їadei bad ka jingїoh jingmynjur na ki briew ha shuwa ban їarap pynsei ia ki pisa jong ki.Ngi lah ban pyrkhat ba ki briew kiba biang ka jingnang jingstad lane kiba heh kyrdan ki lait na kine ki jingeh bad jingma. Em ka long kumta, ki ruh ki shem jingeh bad ka buh jingma ia ki ruh haba ki dei ban pyndonkam ia u Aadhaar nombor ha ki kam ki jam jong ki. Hynrei, namar ba ki dei kiba nang ba stad bad ki ithuh ithaw ia ki briew ha ki jaka treikam bapher lada jia ba ki shem jingeh ka suk pat ia ki ban loit ban law. Katba ki riewpaidbah, kiba duk ba suk, ba bieit ba them ki bym ithuh briew ne ki bym don jingїadei badno badno ruh ym don ba їarap ia ki bad ki shu long langkῆia ei bad shah jynjar.Ki jingeh, ki jingkulmar bad ki jingma na kaba pyndonkam ia u Aadhaar nombor ha ki kam bapher bapher ki la mih bad kin їai mih. Ha ka jingshisha ha ka jingthoh ia ka aiῆ Aadhaar kaba nyngkong eh, ka National Identification Authority of India, ka la don ka kyndon ba dei ban thung de ia ka Identity Review Committee lane ka Committee kaba laitluid ka ban peit ne khmih halor ka jingtreikam jong ka Unique Identification Authority of India (UDAI), ka tnat treikam kaba pynїaid bad pyntreikam ia u Aadhaar nombor. Phewse, ha kaba khatduh la weng noh ia kane ka kyndon na ka Aiῆ Aadhaar. Ka jingsngewthuh ka long ba dei ban pynkylla ia ka Aiῆ Aadhaar khnang ban lah ban thep biang ia kane ka kyndon bad ban buh ia ka bor ka ban peit halor ka jingtreikam jong ka UDAI.\nKa jingwan ka Trinamool, kan nym ktah eiei ia ki seng riewlum, ong ka HSPDP